Danskerne stemte nej, og den 55-årige Aage Jørgensen mødte mange tvivlere, som blev overbevist til netop et nej, da de læste hans historie i Ekstra Bladet

Aage og konen jubler over nej til unionen.

Den 55-årige speditør Aage Jørgensen er havnet i et EU-mareridt, som Ekstra Bladet tidligere har kunnet fortælle, og de tyske tolderes krav på otte millioner kroner fra familien i Tune nær Roskilde, fik Aage og konen Judi til at stemme nej i går.

Derfor jubler familien Jørgensen over danskernes samlede nej, som måske blev hjulpet lidt på vej af Aages historie.

- Det var meget spændende, men den første exit poll forløste det hurtigt, da det så ud til at gå vores vej. Det var vi meget glade for, så andre ikke kunne komme i klemme som mig, siger Aage til Ekstra Bladet.

- Jeg tillader mig at tro, at det faktisk har flyttet nogle stemmer. Der har været flere henne og sige, at de har været i tvivl, men at min historie gjorde udslaget til et nej, fortæller Aage Jørgensen.

Den 55-årige speditør Aage Jørgensen blev for 12 år siden frikendt for medvirken til indsmugling af 144.000 flasker vodka i Sverige.

Nu kræver det tyske toldvæsen otte millioner kroner i afgifter af Aage for den samme sprut, selvom den danske speditør - ifølge frifindelsen i Helsingborg Tingsrätt - blot passede sit arbejde i en københavnsk transportvirksomhed.

Familien i Tune nær Roskilde lever i tysk told-helvede på grund af et EU-direktiv, og Skat i Danmark nægter at gå ind i sagen. De danske myndigheder er bare tyskernes forlængede arm på grund af en EU-regel om at anerkende myndigheder i andre landes afgørelser inden for skatter og afgifter.

Aage Jørgensen ser sin historie som en forsmag på, hvad der ventede, hvis danskerne stemte ja.

- Jeg har hidtil stemt ja ved afstemninger omkring EU, men det er slut. Det er helt sikkert, fortalte Aage til Ekstra Bladet, der netop har oprettet en Facebook-side, hvor han fortæller om sine oplevelser med EU-retten. Den kan du se her.

Ekstra Bladet bragte historien om Aage og konen, og det har fået folk til at henvende sig til Aage.

- Der er utrolig mange, som er forarget over at læse om, hvordan jeg er blevet behandlet, og de kan ikke forstå den hetz, som min kone og jeg har været udsat for fra myndighedernes side, siger den 55-årige speditør.

Aage fanget i EU-mareridt: Fik girokort på 8 mio. kr.

Ekstra Bladet har fået indsigt i alle dokumenter i Aage Jørgensens sag, der startede med en kunde, som ville have transporteret 144.000 liter vodka fra Tyskland til Sverige i 1999.

Ti år efter kom Skat så pludselig med en regning fra tyskerne, der krævede afgift af den samme vodka, som blev transporteret i ni containere. De tyske og svenske toldere, var dog ikke helt enige om den præcise mængde vodka.

Se Aage og hustruen Judi Jørgensen fortælle om sagen i Sverige. Helsingborg Tingsrätt havde sat 15 retsdage af til sagen. På 4. dagen opgav anklageren sagen og måtte indstille, at Aage Jørgensen og hans chef skulle frifindes. De havde blot fulgt helt almindelig kutyme i transport-branchen, erkendte anklageren.

Det tyske toldvæsen kræver 8 mio. kr af Aage og Judi Jørgensen for en 12 år gammel sag, som de egentlig var blevet frikendt for ved en domstol i Sverige. Foto: Henning Hjorth.

Ekspert: Aage er bagsiden af din stemmeseddel

I dag - mere end 15 år efter vodka-transporten - er sagen endnu ikke slut. Aage Jørgensen venter på at komme i Fogedretten, hvor Skat i Danmark vil forsøge at ribbe ham for alt, hvad han har tilbage.

Aage Jørgensens sag viser bagsiden af det, som danskerne stemte om, forklarede jura-professor Peter Pagh fra Københavns Universitet. Han er ekspert i EU-ret og det indre marked.

- Denne her historie illustrerer, at vi allerede i dag har nogle regler med ret vidtgående virkninger. Det her kan man altså allerede gøre nu, hvor vi står uden for det retlige samarbejde. Det kan ikke undgås, at hvis folkeafstemningen i morgen ender med et ja, så vil man i højere grad se afgørelser som denne her, vurderede han overfor Ekstra Bladet.

10 år efter kom der et brev fra Tyskland...

Må anlægge sag i Tyskland

- Sagen viser, at selvom du laver gensidig anerkendelse af afgørelser i andre EU-lande, så skal man huske, at den samme sag godt kan se forskellig ud. Fordi landene – i det her tilfælde Sverige og Tyskland - kan anskue den forskelligt. Det har man ikke fået løst, sagde Peter Pagh.

Han forklarer, at Aage Jørgensens eneste mulighed for at slippe ud af gælden på otte millioner kroner er at anlægge sag mod den tyske toldmyndighed.

Se Aages hustru Judi Jørgensen fortælle om besøg fra Skat lillejuleaften her

Ekstra Bladet har talt med den medarbejder hos det tyske Hauptzollamt, som behandler Aage Jørgensens sag. Han bad mandag morgen om at få tilsendt Ekstra Bladets spørgsmål på email, men toldmedarbejderen har ikke svaret.

Her kan du se hele debatten mellem Morten Bødskov (S) og Søren Espersen (DF)